
„ERLANG“ 
ENHED FOR TELEFONTRAFIK 


Den naturlige Enhed for Telefontrafik har hidtil 
ikke haft noget særligt Navn, og man har derfor 
maattet benytte en saa ubestemt Betegnelse som »Tra- 
fikenhed« og tilsvarende paa andre Sprog »traffic 
unit«, >Verkehrseinheit« o. s. v. Dette giver let An- 
ledning til Forveksling med andre i Praksis anvendte 
Enheder for Telefontrafik, hvoriblandt den af un- 
dertegnede indførte Enhed »Samtaleminutter«"), som 
er almindelig anvendt i de nordiske Lande. Denne 
Enhed adskiller sig fra den naturlige Enhed ved 
den konstante Faktor 60, saaledes at 1 naturlig Tra- 
fikenhed er lig 60 Samtaleminutter. -Angaaende nær- 
mere Definition af Telefontrafikenhederne henvises 
i øvrigt til en Artikel i »Ingeniøren« 1940, Side E 21, 
»Grundtræk af Sandsynlighedsregningens Anvendel- 
se i Telefonien« af Civilingeniør E. Brockmeyer. 

I det svenske Tidsskrift »Tekniska Meddelanden 
från Kungl. Telegrafstyrelsen« 1943, Nr. 7—9, Side 
133 har tekn. dr. Conny Palm skrevet en Artikel 
»Samtalsminut eller trafikenhet«, hvori han fremhæ- 
ver Fordelene ved at benytte den naturlige Trafik- 
enhed frem for Samtaleminutter og beklager, at der 
ikke eksisterer et særligt Navn for denne Enhed. 
I Tilslutning til denne Artikel indbød Redaktionen 
af »Tekniska Meddelanden« til en Priskonkurrence 
om et passende Navn paa den naturlige Trafikenhed. 

Fra dansk Side fremkom da den Tanke at knytte 


Navnet paa den fremragende Forsker paa dette Om- . 


raade, A. K. Erlang, til den naturlige Trafikenhed. 
og Chefingeniør, cand. polyt. N. E. Holmblad, Pro- 
fessor, Civilingeniør J. Rybner og Professor, Civil- 
ingeniør I. Oskar Nielsen samt undertegnede tilstil- 
lede derfor Redaktionen af »Tekniska Meddelanden« 
følgende Skrivelse: 


»I Tilslutning til tekn. dr. Conny Palms Artikel 
əSamtalsminut eller trafikenhet« i »Tekniska Med- 
delanden« 1943 Nr. 7—9 og Redaktionens Indbydel- 
se til en Konkurrence om et nyt Navn for den na- 
turlige Trafikenhed udtaler vi undertegnede vor 
Sympati med Tanken om at indføre et passende 
Navn, som egner sig til almindelig Vedtagelse til in- 
ternationalt Brug. 

Vi vilde gerne til denne Trafikenhed knytte Nav- 
net paa den fremragende Forsker paa -Telefontrafik- 
teoriens Omraade Magister A. K. Erlang (1878— 


1) »Antallet af Vælgere i automatiske Telefoncentraler« først 
offentliggjort i ETZ d. 13. Nov. 1913. 

1929), hvis banebrydende Arbejder paa dette Om- 
raade er almindelig kendte og værdsatte. Vi erin- 
drer blot om Erlangs i 1917 offentliggjorte Formel 
for Afvisningen i et simpelt Ledningsbundt, den saa- 
kaldte B-Formel, der maa betragtes som den første 
matematisk eksakte Løsning af et Afvisningspro- 
blem; i denne Formel indgaar foruden Ledningsan- 
tallet x Trafikintensiteten y, udtrykt netop i den om- 
talte naturlige Trafikenhed. 

Vi vil derfor foreslaa at indføre Betegnelsen Er- 
lang for den naturlige Trafikenhed. 

Dette Navn for Trafikenheden danner en Analogi 
til velkendte Enhedsbetegnelser som Ohm, Ampére, 
Gauss, Maxwell, Ørsted etc. 

Det vilde glæde os meget, om den ærede Bedøm- 
melseskomité vilde støtte vort Forslag ved at accep- 
tere Betegnelsen Erlang for Trafikenheden og der- 
ved medvirke til at indføre dette Navn i Telefontek- 
nikken«. 


Konkurrencen har nu faaet det glædelige Udfald, 
at Bedømmelseskomitéen har accepteret Betegnelsen 
Erlang, som i øvrigt foruden i det danske ogsaa in- 
deholdtes i 8 af de 26 svenske Forslag. Som Begrun- 
delse for- Valget angiver Bedømmelseskomitéen føl- 
gende 3 Punkter: 


1. Erlang bringer Navnet paa Grundlæggeren af den 
moderne Telefontrafikforskning i Erindring. 

2. Erlang forekommer fonetisk tiltalende, hvilket vil 
have Betydning for Navnets eventuelle interna- 
tionale Anerkendelse. 

3. Erlang er ikke dannet ved Forkortning af noget 
Udtryk paa noget bestemt Sprog, hvilket betyder, 
at man ikke behøver at frygte en Ændring ved 
Oversættelse til andet Sprog. 


Bedømmelseskomitéen indstiller nu til Telegraf- 
styrelsen, at denne vil foretage det fornødne, for at 
Benævnelsen Erlang for Trafikenheden snarest kan 
komme til almindelig Anvendelse i Sverige. 

Betegnelsen Erlang kan herefter anses som sikret 
foreløbig i Sverige og Danmark. Forhaabentlig vil 
det lykkes, naar Tiderne igen bliver gunstige for 
internationalt Samarbejde at faa denne Enhed in- 
ternationalt anerkendt. 


P. V. Christensen, 
Overingeniør, cand. polyt. K.T.A.S. 

